Document ID: 32014R0650

KOMISIJOS ĮGYVENDINIMO REGLAMENTAS (ES) Nr. 650/2014
2014 m. birželio 4 d.
kuriuo nustatomi informacijos, kompetentingų institucijų atskleistinos pagal Europos Parlamento ir Tarybos direktyvą 2013/36/ES, formato, struktūros, turinio ir metinio skelbimo datos techniniai įgyvendinimo standartai
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2013 m. birželio 26 d. Europos Parlamento ir Tarybos direktyvą 2013/36/ES dėl galimybės verstis kredito įstaigų veikla ir dėl riziką ribojančios kredito įstaigų ir investicinių įmonių priežiūros, kuria iš dalies keičiama Direktyva 2002/87/EB ir panaikinamos direktyvos 2006/48/EB bei 2006/49/EB (1), ypač į jos 143 straipsnio 3 dalį,
kadangi:
(1)
pagal Direktyvą 2013/36/ES reikalaujama, kad kompetentingos institucijos atskleistų tam tikrą informaciją, kad bankų vidaus rinka veiktų vis veiksmingiau ir kad Sąjungos piliečiams būtų užtikrintas pakankamas skaidrumas. Atskleidžiama informacija turėtų būti pakankama, kad būtų galima prasmingai palyginti skirtingų valstybių narių kompetentingų institucijų taikomus metodus;
(2)
siekiant šį vertinimą labiau palengvinti visų kompetentingų institucijų informacija turėtų būti skelbiama bendru formatu, reguliariai atnaujinama ir prieinama bendru elektroniniu adresu. Nors Direktyvos 2013/36/ES VIII antraštinėje dalyje nustatyti priežiūros informacijos atskleidimo reikalavimai taikomi rizikos ribojimo reguliavimo srityje, kaip pirmasis žingsnis, šiais techniniais standartais dėmesys sutelkiamas į priežiūros atsakomybę, kuri atsiranda dėl tos direktyvos ir Europos Parlamento ir Tarybos reglamento (ES) Nr. 575/2013 (2);
(3)
šis reglamentas grindžiamas Europos bankininkystės institucijos (EBI) Komisijai pateiktais techninių įgyvendinimo standartų projektais;
(4)
EBI dėl techninių įgyvendinimo standartų projektų, kuriais pagrįstas šis reglamentas, surengė atviras viešas konsultacijas, išnagrinėjo galimas susijusias sąnaudas ir naudą ir paprašė Bankininkystės suinteresuotųjų subjektų grupės, įsteigtos pagal Europos Parlamento ir Tarybos reglamento (ES) Nr. 1093/2010 (3) 37 straipsnį, pateikti savo nuomonę,
PRIĖMĖ ŠĮ REGLAMENTĄ:
1 straipsnis
Įstatymai ir kiti teisės aktai bei bendrosios rekomendacijos
Pagal Direktyvos 2013/36/ES 143 straipsnio 1 dalies a punktą kompetentingos institucijos skelbia informaciją apie įstatymų ir kitų teisės aktų bei bendrųjų rekomendacijų tekstus, priimtus jų valstybėse narėse rizikos ribojimo reguliavimo srityje, naudodamos I priedo 1-8 dalyse nustatytas formas.
2 straipsnis
Pasirinkimo galimybės ir teisės veikti savo nuožiūra
Pagal Direktyvos 2013/36/ES 143 straipsnio 1 dalies b punktą kompetentingos institucijos skelbia informaciją, kaip naudojamasi pasirinkimo galimybėmis ir kaip veikiama savo nuožiūra pagal Sąjungos teisę, naudodamos II priedo 1-12 dalyse nustatytas formas.
3 straipsnis
Priežiūrinio tikrinimo ir vertinimo proceso bendrieji kriterijai ir metodika
Pagal Direktyvos 2013/36/ES 143 straipsnio 1 dalies c punktą kompetentingos institucijos skelbia informaciją apie bendruosius kriterijus ir metodiką, kurią jos naudoja vykdydamos tos direktyvos 97 straipsnyje nurodytą priežiūrinį tikrinimą ir vertinimą, naudodamos III priede nustatytą formą.
4 straipsnis
Suvestiniai statistiniai duomenys
Pagal Direktyvos 2013/36/ES 143 straipsnio 1 dalies d punktą kompetentingos institucijos skelbia informaciją apie suvestinius statistinius pagrindinių rizikos ribojimo sistemos įgyvendinimo aspektų duomenis naudodamos IV priedo 1-6 dalyse nustatytas formas.
5 straipsnis
Metinio paskelbimo data
Kompetentingos institucijos Direktyvos 2013/36/ES 143 straipsnio 1 dalyje nurodytą informaciją pirmą kartą bendru elektroniniu adresu skelbia 2014 m. liepos 31 d.
Kompetentingos institucijos kiekvienais metais iki liepos 31 d. atnaujina tos direktyvos 143 straipsnio 1 dalies d punkte nurodytą informaciją pagal ankstesnių metų gruodžio 31 d. poziciją.
Kompetentingos institucijos tos direktyvos 143 straipsnio 1 dalies a-c punktuose nurodytą informaciją reguliariai, bet ne vėliau kaip iki kiekvienų metų liepos 31 d., atnaujina, nebent paskelbta informacija nepasikeičia.
6 straipsnis
Baigiamosios nuostatos
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2014 m. birželio 4 d.

Labels: 7
2
12
3